Foreldrar sæki börn sín strax að skóladegi loknum „ Foreldrar og forráðamenn barna eru beðnir að sækja börn sín strax að skóladegi loknum til að tryggt sé að allir , börn , foreldar og starfsfólk , geti náð heim til sín áður en veðrið skellur á . Foreldrar leikskólabarna sæki börn sín fyrir kl. 15 . Allt frístunda - og félagsmiðstöðvastarf í Reykjavík fellur niður svo og starf skólahljómsveita . Eldri grunnskólanemendur fara því beint heim eftir skóladag og eru foreldrar beðnir að sjá til þess að þeir séu ekki á ferli þegar og eftir að veðrið skellur á . Akstursþjónusta fatlaðra mun aka heim þeim skólabörnum sem þeirrar þjónustu njóta , strax að loknum skóladegi . Þá verða sundlaugar , útibú Borgarbókasafnsins og söfn á vegum Reykjavíkurborgar lokuð eftir kl. 14 í dag . Fólk er beðið að huga að lausamunum sem geta fokið og minnir Sorphirða Reykjavíkur íbúa sérstaklega á að huga vel að sorpílátum sínum og tryggja að þau fjúki ekki . Lokanir skóla og stofnana eru tilkomnar vegna öryggisráðstafana en enginn ætti að vera á ferli í veðri eins og spáð er . Fólk er beðið að fylgjast vel með veðri í fjölmiðlum og fylgja tilmælum yfirvalda . Appelsínugul viðvörun þýðir að það séu miðlungs eða miklar líkur á veðri sem geti valdið miklum samfélagslegum áhrifum , tjóni eða slysum og hugsanlega ógnað lífi og limum ef aðgát er ekki höfð , “ segir í tilkynningu frá borginni .